Ekkert lát er á mótmælum andstæðinga herforingjastjórnarinnar í Mjanmar. Fjöldi stuðningsmanna Aung San Suu Kyi, sem steypt var af stóli í síðustu viku, hefur verið handtekinn undanfarna daga.
Herforingjastjórnin í Mjanmar hefur undanfarna daga látið handtaka háttsetta félaga í Þjóðfylkingunni, flokki Aung San Suu Kyi, sem steypt var af stóli í síðustu viku. Haft er eftir heimildarmönnum innan flokksins að fimm flokksfélagar hafi verið handteknir í gærkvöld, þeirra á meðal einn nánasti aðstoðarmaður Suu Kyi.
Umræddur samstarfsmaður Suu Kyi er Kyaw Tint Swe, fyrrverandi sendiherra Mjanmar hjá Sameinuðu þjóðunum, en hann hefur verið hægri hönd hennar undanfarin ár. Sömu heimildarmenn segja að einnig hafi verið teknir höndum fulltrúar í kjörstjórninni sem skipulagði kosningarnar í landinu í nóvember, en herforingjastjórnin segir umfangsmikil kosningasvik meginástæðu valdaránsins í síðustu viku. Mótmælum gegn herforingjastjórninni var haldið áfram í morgun, sjötta daginn í röð. Hópur mótmælenda safnaðist saman við sendiráð Kína í Yangon í morgun og sakaði stjórnvöld í Peking um stuðning við herforingjastjórnina. Einnig var gengið að sendiráðum Bandaríkjanna, Rússlands og Frakklands. Franski sendiherrann fór út til að ræða við mótmælendur, kvaðst styðja lýðræði og hvatti til að borgarlegum leiðtogum landsins yrði sleppt úr haldi. Joe Biden, forseti Bandaríkjanna, undirritaði í gær tilskipun um refsiaðgerðir gegn herforingjastjórninni í Mjanmar. Búist er við að þær verði kynntar fyrir vikulok, en meðal annars er ætlunin að koma í veg fyrir að stjórnin geti náð út jafnvirði um 130 milljarða króna sem eru í geymslu í bandarískum bönkum í nafni stjórnvalda í Mjanmar.
Ekkert lát er á mótmælum andstæðinga herforingjastjórnarinnar í Mjanmar. Fjöldi stuðningsmanna Aung San Suu Kyi, sem steypt var af stóli í síðustu viku, hefur verið handtekinn undanfarna daga.